Noordwes-betogings: 'Polisie het beheer oor gebied' | Maroela Media
Vragmotors wat deur betogers in Coligny in Noordwes aan die brand gesteek is (25 April 2017). Foto: Facebook via Marlene Roux
Brig. Vishnu Naidoo, woordvoerder van die polisie, het gesê hoewel die provinsiale polisie die situasie behoorlik hanteer het, is daar vroeër besluit dat nasionale ingryping nodig was. Addisionele polisiebeamptes van die eenheid vir openbare orde, die taktiese reaksie-eenheid en die eenheid vir sigbare polisiëring is na Lichtenburg, Coligny en Itsoseng ontplooi.
"Die verhoogde sigbaarheid van polisielede en geteikende operasies het onmiddellik gehelp om die gebied te stabiliseer," het Naidoo gesê. "Gedurende hierdie operasies is 48 mense in hegtenis geneem. Ses mense is op aanklagte van openbare geweld in hegtenis geneem, terwyl twee vasgetrek is nadat hulle 'n polisie-njala aan die brand gesteek het. Altesaam 42 mense is in hegtenis geneem vir die besit van vermoedelik gesteelde goedere nadat hulle na bewering winkels in die gebied geplunder het."
Naidoo het gesê nog twee mans is in hegtenis geneem in verband met die dood van 'n 12-jarige seun in Coligny. Die seun se dood was na bewering die oorsaak van die geweld in die dorp.
Maroela Media het vroeër berig verskeie vragmotors en huise is die afgelope paar dae deur betogers aan die brand gesteek, winkels geplunder en talle ondernemings erg beskadig. Paaie in die gebied was met tye onbegaanbaar en talle voertuie is deur betogers met klippe bestook.
"Die inhegtenisnemings van mense wat by onwettige aktiwiteite betrokke is, is aanduidend dat die polisie geen vorm van geweld of wetteloosheid sal duld nie," het Naidoo gesê. "Hoewel 'n mate van rustigheid in die gebied herstel is, gaan die polisie voort om die situasie te monitor. Bewerings wat in sekere dele versprei is dat die polisie nie beheer oor die situasie het nie, word weerlê."
Hy het gesê die polisie is tans in gesprek met verskeie sektors van die gemeenskap wat hul daartoe verbind het om saam met die polisie te werk om stabiliteit in die gebied te herstel.
Hulle het beheer verkry toe die oproermakers reeds die pad gevat het. Nou pas hulle bouvalle op en beveilg dit.
Wonderlike nuus! Mense mag van my verskil, maar ek sê vir Die Here dankie. Hierdie kon lelik(er) geword het. Ek hoop van harte die brandstigters sal behoorlik vervolg en deur hof gestraf word, want ek het nog nooit gehoor van enige persoon wat gestraf is vir brandstigting nie en dis die wat hulle dit so maklik doen.
Die nuwe SA is strate beter as die ou SA.
Brig Naidoo, jy is 25 dae the laat met die April-grap. In SA gebruik 'n mens nie "polisie" en "beheer" in dieselfde sin nie.